Bendrojo dokumento, iš dalies pakeisto patvirtinus nereikšmingą pakeitimą pagal Reglamento (ES) Nr. 1151/2012 53 straipsnio 2 dalies antrą pastraipą, paskelbimas

(2020/C 208/06)

Europos Komisija patvirtino šį nereikšmingą pakeitimą pagal 2013 m. gruodžio 18 d. Komisijos deleguotojo reglamento (ES) Nr. 664/2014 (1) 6 straipsnio 2 dalies trečią pastraipą.

Su šio nereikšmingo pakeitimo patvirtinimo paraiška galima susipažinti Komisijos duomenų bazėje „eAmbrosia“.

BENDRASIS DOKUMENTAS

„Mela di Valtellina“

ES Nr. PGI-IT-0574-AM01–2020 2 17

SKVN () SGN (X)

1. Pavadinimas (-ai)

„Mela di Valtellina“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Švieži ar perdirbti vaisiai, daržovės ir grūdinės kultūros

3.2. Produkto, kurio pavadinimas nurodytas 1 punkte, aprašymas

Obuoliai „Mela di Valtellina“ būna šių trijų veislių: RED DELICIOUS, GOLDEN DELICIOUS ir GALA. Vartotojams pateikiamiems vaisiams būdingos toliau aprašytos savybės. RED DELICIOUS: odelė – stora, lengvai vaškuota, blizgios sodriai raudonos spalvos, dengiančios daugiau nei 80 % obuolio paviršiaus, glotni, neparuduoja ir neturi riebalinės plėvelės, atspari pažeidimams. Vaisius – pailgo kūgio formos, sudarytas iš penkių skilčių, perpjovus horizontaliai per pusę išryškėja penkiakampio forma. Mažiausias skersmuo – 65 mm. Mažiausias cukraus kiekis – didesnis kaip 10° Brix. Minkštimas – baltos spalvos, vidutiniškai stipraus obuolio aromato, primenančio medaus, jazminų ir abrikosų kvapą. Obuoliai būna labai traškūs ir sultingi, daugiausia saldaus, maloniai rūgštelėjusio skonio ir vidutiniškai stipraus kvapo. Nejaučiamas kartumas. Minkštimo tvirtumo rodiklis – ne mažiau kaip 5 kg/cm2. GOLDEN DELICIOUS: odelė – lengvai vaškuota, sunokusio vaisiaus – ryškiai geltonos spalvos, kartais paruduoja, į saulę atsukta obuolio pusė kartais parausta, jautri pažeidimams. Vaisius būna rutulio ar pailgo kūgio formos, vertinant skerspjūvį – šiek tiek rumbuotas. Mažiausias skersmuo – 65 mm. Mažiausias cukraus kiekis – didesnis kaip 11,5 Brix. Minkštimas – kreminės baltos spalvos, stipraus obuolių aromato, vidutinio kietumo, traškumo ir sultingumo, beveik nemiltingas. Vaisiai išsiskiria savo saldžiu, tačiau kartu maloniai rūgštelėjusiu skoniu, rodančiu, kad obuoliai yra švieži. Obuolių aromatas – vidutiniškai stiprus. Nejaučiamas kartumas. Minkštimo tvirtumo rodiklis – ne mažiau kaip 5 kg/cm2. GALA: odelė – blizgios raudonos spalvos, kuri dengia 30 % standartinių „Gala“ veislių obuolių paviršiaus ir 65 % patobulintų klonų obuolių paviršiaus. Vaisius būna trumpo kūgio formos, viršutinėje jo dalyje gana aiškiai matomos penkios skiltys. Mažiausias skersmuo – 65 mm. Mažiausias cukraus kiekis – didesnis kaip 11 Brix. Minkštimas kreminės baltos spalvos, vidutiniškai stipraus aromato, vidutinio kietumo, labai sultingas ir visai nemiltingas. Vaisiai būna saldaus, lengvai rūgštelėjusio skonio, vidutiniškai stipraus aromato. Nejaučiamas kartumas. Minkštimo tvirtumo rodiklis – ne mažiau kaip 5 kg/cm2. Vartotojams pateikiami aukščiausios ir I kategorijos vaisiai.

3.3. Pašarai (taikoma tik gyvūninės kilmės produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Auginimo veiksmai turi būti atliekami nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Obuoliai „Mela di Valtellina“ tiekiami vartotojams korėtose dėžėse (bin), ant kartoninių padėklų, išlankstomose dėžėse (traypac), medinėse dėžutėse, daugkartinio naudojimo plastikinėse dėžutėse, sandariose kelių vaisių pakuotėse (ant padėklų, dėžėse, maišeliuose).

3.6. Specialios produkto registruotu pavadinimu ženklinimo etiketėmis taisyklės

Ant sandariai uždarytų pakuočių arba ant kiekvieno vaisiaus turi būti aiškiai ir įskaitomai, didesniu nei kiti pakuotės užrašai šriftu pateiktas užrašas „Mela di Valtellina – Indicazione Geografija Protetta“ (arba santrumpa IGP). Jei etiketės klijuojamos ant atskirų vaisių, jos turi būti suklijuotos ant ne mažiau kaip 50 % vaisių. Jei ant atskirų vaisių etiketės nesuklijuotos, juos reikėtų pakuoti į sandariai uždarytas pakuotes. Logotipe pateikiamas užrašas „Mela di Valtelina – Indicazione Geografica Protetta“. Naudojamos spalvos – raudona (Pantone Red 032), žalia (Pantone 355) ir juoda (100 %). Naudojamas šriftas – Futura Bold.

4. Glaustas geografinės vietovės apibūdinimas

Obuolių „Mela di Valtelina“ auginimo vietovė apima šias Sondrijaus provincijos komunas: Albosaggia, Andalo Valtellino, Ardenno, Berbenno di Valtellina, Bianzone, Buglio in Monte, Caiolo, Castello dell’Acqua, Castione Andevenno, Cedrasco, Cercino, Chiavenna, Chiuro, Cino, Civo, Colorina, Cosio Valtellino, Dazio, Delebio, Dubino, Faedo Valtellino, Forcola, Fusine, Gordona, Grosio, Grosotto, Lovero, Mantello, Mazzo di Valtellina, Mese, Mello, Montagna in Valtellina, Morbegno, Novate Mezzola, Piateda, Piantedo, Piuro, Poggiridenti, Ponte in Valtellina, Postalesio, Prata Camportaccio, Rogolo, Samolaco, San Giacomo Filippo, Sernio, Sondalo, Sondrio, Spriana, Talamona, Teglio, Tirano, Torre di Santa Maria, Tovo di Sant’Agata, Traona, Tresivio, Verceia, Vervio, Villa di Chiavenna, Villa di Tirano.

5. Ryšys su geografine vietove

Obuolių „Mela di Valtelina“ auginimo vietovės ypatumas – palanki Valtelinos slėnio padėtis. Slėnis driekiasi iš rytų į vakarus; šiaurėje jį dengia Retijos Alpės, o pietuose – Bergamo Alpių priekalnės. Todėl slėnyje vyrauja labai švelnus klimatas ir jį vėdina šiltas sausas fenas, kuris lemia staigų temperatūrų pakilimą ir dėl oro drėgmės susidarančius kritulius. Slėnis driekiasi 200–900 m aukštyje virš jūros lygio. Būtent todėl vaismedžių sodams netrūksta šviesos ir jie yra gerai vėdinami. Sodai auginami ant grublėtų laidžių aliuvinių kūgio formos kalvų, kur iš esmės neužsistovi vanduo, o dirvožemis yra silpnai rūgštus arba rūgštus.

Organoleptinė analizė parodė trijų obuolių veislių, žymimų nuoroda „Mela di Valtellina“, vaisių panašumus – jiems būdingas kietas, standus, traškus ir kvapnus minkštimas.

— Veislės „Gala“ obuolių minkštimas – vidutiniškai standus, labai sultingas ir nemiltingas. Obuoliai būna saldaus, lengvai rūgštelėjusio skonio, vidutiniškai stipraus aromato;

— veislės „Golden Delicious“ obuolių minkštimas – tvirtas, traškus, vidutiniškai sultingas ir visai nemiltingas. Obuoliai – saldūs, stipraus aromato;

— veislės „Red Delicious“ obuolių aromatas būna stiprus, jaučiamas lengvas medaus, jazminų ir abrikosų kvapas. Minkštimas – tvirtas, traškus ir labai sultingas, vidutiniškai stipraus aromato.

Kitas šių vaisių ypatumas – labai ryški spalva ir patraukli pailga forma. Šias savybes dar labiau sustiprina tinkamos saulės šviesos sąlygos, kurios priklauso nuo obuolių „Mela della Valtellina“ auginimo vietovės, aprašytos 4 punkte, išsidėstymo.

Obuoliai „Mela di Valtellina“ gerai žinomi nuo Antrojo pasaulinio karo pabaigos ir bėgant metams jų populiarumas palaipsniui didėjo. Prie to prisidėjo įvairūs vaisių ir daržovių kooperatyvai, kurie, bendradarbiaudami su obuolių auginimo srityje specializuotomis universitetinėmis įstaigomis, Valtelinos slėnyje įtvirtino obuolių auginimo praktiką. Iš tiesų, jau 1968 m. Ponte in Valtelinoje įvyko Antrasis nacionalinis vaisių auginimo kalnuose kongresas, kurį rėmė „Societa Orticola Italiana“ (Italijos sodininkystės organizacija), o 1983 m. – Kalnų vaisių veislių pasirinkimo ir auginimo atnaujinimo kongresas. Obuoliai auginami laikantis tam tikros įtvirtintos tradicinės praktikos. Dabar ji taikoma profesionaliai auginant obuolius – ši bėgant metams išvystyta veikla tapo vienu pagrindinių slėnio ekonomikos ramsčių: užtenka pagalvoti apie visas susijusias veiklos rūšis, kaip antai mechanizaciją, drėkinimo inžineriją, technikos priemonių tiekimą, prekybos, pakavimo ir transporto paslaugas ir t. t. Pripažinta obuolių auginimo Valtelinos slėnyje veikla pritraukė ir svarbių investicijų: pavyzdžiui, aštuntajame dešimtmetyje sukurta 2 000 ha apimanti konsorciumo „Consorzio Sponda Soliva“ valdoma drėkinimo sistema, finansuota paskolų forma iš Europos žemės ūkio garantijų fondo. Bėgant dešimtmečiams vis didesnį obuolių populiarumą lėmė auginimo vietovės ypatybės. Kadangi slėnis driekiasi iš rytų į vakarus (o tai – vienintelė taip išsidėsčiusi vaismedžių auginimo vietovė Alpių kalnuose), žemės plotus pasiekia daugiau saulės šviesos, kuri vaisių odelei suteikia 3.2 punkte aprašytas savybes. Dėl tokio reljefo, dėl kurio vietovę pasiekia labai daug saulės šviesos, didelių dienos ir nakties temperatūrų skirtumų, puraus dirvožemio, kuriame visai neužsistovi vanduo, ir geros kritulių, pakaitomis drėkinančių ir džiovinančių vaisių odelę, pusiausvyros, obuoliai puikiai sunoksta, įgyja pailgą ir lengvai rumbuotą formą, o jų minkštimas išlieka tvirtas ir traškus. Trys geografine nuoroda žymimos veislės yra pačios geriausios iš Valtelinos slėnyje auginamų obuolių veislių. Būtent šias tris veisles – „Golden Delicious“, „Red Delicious“ ir „Gala“ – palaipsniui labiausiai pamėgo augintojai ir vartotojai, nes joms labiau nei kitoms veislėms auginti labiausiai tinka šios vietovės savybės ir žmogiškieji veiksniai. Teritorijos ypatumai ir žmonių gebėjimai per daugelį metų išsaugoti auginimo metodus, kartu puoselėjant ir saugant slėnių bei kalnų aplinką, taip pat nuosekli gamintojų praktika nuo praeito amžiaus devintojo dešimtmečio informuoti vartotojus apie obuolių kokybę, ant rinkai pateikiamų pakuočių aiškiai nurodant jų Valtelinos slėnio kilmę, prisidėjo prie produkto paplitimo Italijoje ir užsienyje. Tai patvirtina faktas, kad obuoliai „Mela di Valtellina“ pardavinėjami prekybos centruose ir specializuotose parduotuvėse ir juose priskiriami prie aukštos klasės produktų. 1968 m. vidutinė užregistruota gamintojo kaina už veislės „Golden“ obuolių kilogramą buvo 85 liros, o „Red“ – 80 lirų; 1974 m. jų kaina siekė atitinkamai 105 ir 110 lirų. Vos per keletą metų kainos išaugo tris kartus – 1979 m. veislės „Golden“ obuolių kilogramas kainavo 330 lirų, o „Red“ – 420 lirų; dar po dešimties metų, 1987 m., vidutinė kilogramo kaina siekė atitinkamai 680 lirų ir 830 lirų. Nuo 1996 m. kaina kilo: 2006 m. veislės „Golden“ obuoliai kainavo 0,31 EUR/kg, o „Red“ ir „Gala“ –0,37 EUR/kg. Šių trijų aprašytų veislių obuolių kainos buvo maždaug 10 % didesnės už vidutines šalyje užregistruotas tų pačių veislių obuolių kainas.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

Visą produkto specifikacijos tekstą galima rasti interneto svetainėje

http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Qualità“, paskui ekrano kairėje – „Prodotti DOP IGP STG“ (SKVN, SGN, GTG nuorodomis žymimi produktai) ir galiausiai – „Disciplinari di Produzione all’esame dell’UE“ (ES nagrinėjamos produktų specifikacijos).

(1) OL L 179, 2014 6 19, p. 17.